*****

ΚΑΝΟΝΙΣΜΟΣ (ΕΟΚ) αριθ. 1970/88 ΤΟΥ ΣΥΜΒΟΥΛΙΟΥ

της 30ής Ιουνίου 1988

σχετικά με τις τριγωνικές συναλλαγές στα πλαίσια του καθεστώτος παθητικής τελειοποίησης και του συστήματος σταθερών ανταλλαγών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2473/86 του Συμβουλίου της 24ης Ιουλίου 1986 σχετικά με το καθεστώς της παθητικής τελειοποίησης και το σύστημα σταθερών ανταλλαγών (1), και ιδίως το άρθρο 27,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 2458/87 (2) που καθορίζει ορισμένες διατάξεις εφαρμογής του κανονισμού (ΕΟΚ) αριθ. 2473/86, με τον όρο «τριγωνικές συναλλαγές» αναφέρεται στο σύστημα σύμφωνα με το οποίο πραγματοποιείται η θέση σε ελεύθερη κυκλοφορία με μερική ή ολική απαλλαγή από τους εισαγωγικούς δασμούς των παράγωγων προϊόντων σε ένα κράτος μέλος εκτός από εκείνο που πραγματοποιείται η προσωρινή εξαγωγή των εμπορευμάτων · ότι ενδείκνυται να ισχύσει η διάταξη αυτή και στο πλαίσιο του συστήματος σταθερών ανταλλαγών χωρίς εκ των προτέρων εισαγωγή·

ότι το άρθρο 12 του κανονισμού (ΕΟΚ) αριθ. 2473/86 προβλέπει ότι τα παράγωγα προϊόντα μπορούν να δηλωθούν για ελεύθερη κακλοφορία και να υπαχθούν στο καθεστώς της παθητικής τελειοποίησης από ένα άλλο πρόσωπο εγκατεστημένο στην Κοινότητα, με την προϋπόθεση ότι το πρόσωπο αυτό έχει λάβει τη συναίνεση του κατόχου της έγκρισης και εφόσον πληρούνται οι όροι της έγκρισης· ότι είναι σκόπιμο να αποδεικνύεται ότι η εν λόγω συναίνεση παρασχέθηκε όταν ζητείται η έκδοση του δελτίου INF-2·

ότι, όσον αφορά τη φορολογία, είναι αναγκαία η πρόβλεψη ορισμένων ιδιαίτερων κανόνων που θα εφαρμόζονται στις τριγωνικές συναλλαγές·

ότι η τελωνειακή αρχή του κράτους μέλους επανεισαγωγής πρέπει να έχει στη διάθεσή της όλα τα αναγκαία στοιχεία για την εξασφάλιση της καλής λειτουργίας του καθεστώτος· ότι πρέπει κυρίως να διαθέτει όλα τα αναγκαία στοιχεία για την εφαρμογή της μερικής ή ολικής απαλλαγής από τους εισαγωγικούς δασμούς των παραγώγων προϊόντων ή των προϊόντων αντικατάστασης· ότι, χωρίς τα στοιχεία αυτά, δεν υπάρχουν εγγυήσεις για την ομοιόμορφη εφαρμογή των κανόνων που αναφέρονται στο σύστημα τριγωνικών συναλλαγών στα πλαίσια του καθεστώτος παθητικής τελειοποίησης·

ότι, για να ικανοποιηθούν όλες αυτές οι απαιτήσεις, θα πρέπει να καθιερωθεί μια διαδικασία πληροφόρησης μεταξύ των τελωνειακών αρχών των ενδιαφερόμενων κρατών μελών· ότι, για το σκοπό αυτό, είναι σκόπιμο να προβλεφθεί μια διαδικασία πληροφόρησης σε κοινοτικό επίπεδο·

ότι, δεδομένου ότι η Επιτροπή Οικονομικών Τελωνειακών Καθεστώτων δεν εξέδωσε γνώμη επί του σχεδίου κανονισμού που υπεβλήθη από την Επιτροπή, το Συμβούλιο πρέπει να εκδώσει τις αναγκαίες διατάξεις,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η τελωνειακή αρχή που είναι αρμόδια για την έκδοση της έγκρισης επιτρέπει τη χρήση των τριγωνικών συναλλαγών:

α) είτε στα πλαίσια της έγκρισης του κεθεστώτος που αναφέρεται στα άρθρα 3 και 14 του κανονισμού (ΕΟΚ) αριθ. 2458/87 ·

β) είτε μετά από ιδιαίτερη αίτηση του κατόχου της έγκρισης, που υποβάλλεται μετά από την έκδοση της τελευταίας αλλά πριν από τη θέση των παράγωγων προϊόντων ή των προϊόντων αντικατάστασης σε ελεύθερη κυκλοφορία.

2. Η προσφυγή στο σύστημα των τριγωνικών συναλλαγών δεν επιτρέπεται σε περίπτωση χρησιμοποίησης του συστήματος των σταθερών ανταλλαγών με εκ των προτέρων εισαγωγή.

Άρθρο 2

1. Με την επιφύλαξη του άρθρου 7, όταν γίνεται χρήση των τριγωνικών συναλλαγών, χρησιμοποιείται το πληροφοριακό δελτίο, που καλείται «δελτίο INF-2», το έντυπο του οποίου είναι σύμφωνο με το υπόδειγμα και τις διατάξεις που περιλαμβάνονται στο παράρτημα.

2. Το δελτίο INF-2 περιλαμβάνει ένα πρωτότυπο και ένα αντίγραφο. Το πρωτότυπο και το αντίγραφο πρέπει να προσκομίζονται μαζί στο τελωνείο όπου κατατίθεται ή κατατέθηκε η διασάφηση υπαγωγής στο καθεστώς.

3. Η αίτηση για την έκδοση του δελτίου INF-2 αποτελεί τη συναίνεση του κατόχου της έγκρισης που αναφέρεται στο άρθρο 12 του κανονισμού (ΕΟΚ) αριθ. 2473/86.

Άρθρο 3

1. Το τελωνείο στο οποίο κατατίθεται η διασάφηση υπαγωγής στο καθεστώς θεωρεί το πρωτότυπο και το αντίγραφο του δελτίου INF -2. Φυλάσσει δε το αντίγραφο και παραδίδει το πρωτότυπο στον διασαφηστή.

2. Όταν πρέπει να προβλεφθεί ότι οι επανεισαγωγές παράγωγων προϊόντων ή προϊόντων αντικατάστασης θα πραγματοποιηθούν με σταδιακές αποστολές σε διαφορετικά τελωνεία, το τελωνείο στο οποίο κατατίθεται ή κατατέθηκε η διασάφηση υπαγωγής στο καθεστώς, εκδίδει, μετά από αίτηση του κατόχου της έγκρισης, τα δελτία INF-2 που αντιστοιχούν στις ποσότητες των εμπορευμάτων που υπάγονται στο καθεστώς.

3. Όταν το τελωνείο στο οποίο κατατίθεται ή κατατέθηκε η διασάφηση υπαγωγής στο καθεστώς κρίνει ότι η γνώση ορισμένων στοιχείων της άδειας, τα οποία δεν αναγράφονται μεταξύ των πληροφοριών που προβλέπονται στο πληροφοριακό δελτίο, είναι αναγκαία για τις αρμόδιες αρχές του κράτους μέλους επανεισαγωγής, σημειώνουν αυτά τα συμπληρωματικά στοιχεία στο δελτίο.

4. Το πρωτότυπο του δελτίου INF-2 προσκομίζεται στο τελωνείο εξόδου από το τελωνειακό έδαφος της Κοινότητας. Το τελωνείο αυτό βεβαιώνει την έξοδο από το εν λόγω έδαφος πάνω στο πρωτότυπο και το επιστρέφει στη συνέχεια σε εκείνον που το προσκόμισε.

Άρθρο 4

1. Το τελωνείο στο οποίο κατατίθεται ή κατατέθηκε η διασάφηση υπαγωγής στο καθεστώς και το οποίο είναι αρμόδιο για τη θεώρηση του δελτίου INF-2 αναγράφει στη θέση 16 τους τρόπους που χρησιμοποιήθηκαν για να εξασφαλιστεί ο προσδιορισμός της ταυτότητας των εμπορευμάτων προσωρινής εξαγωγής.

2. Σε περίπτωση που πραγματοποιείται δειγματοληψία ή χρησιμοποιούνται εικονογραφήσεις ή τεχνικές περιγραφές, το τελωνείο που αναφέρεται στην παράγραφο 1 επιβεβαιώνει τη γνησιότητα αυτών των δειγμάτων, εικονογραφήσεων ή τεχνικών περιγραφών θέτοντας την τελωνειακή σφραγίδα του είτε πάνω στα αντικείμενα αυτά, εφόσον η φύση τους το επιτρέπει, είτε πάνω στη συσκευασία, έτσι ώστε να μην είναι δυνατόν να παραποιηθεί.

Μια ετικέτα με τη σφραγίδα του τελωνείου όπου αναφέρονται τα στοιχεία αναφοράς της διασάφησης εξαγωγής επισυνάπτεται στα δείγματα, στις εικονογραφήσεις ή στις τεχνικές περιγραφές, έτσι ώστε να μην είναι δυνατή η αντικατάστασή τους.

3. Τα σφραγισμένα δείγματα, εικονογραφήσεις ή τεχνικές περιγραφές των οποίων έχει βεβαιωθεί η γνησιότητα και τα οποία έχουν σφραγιστεί όπως αναφέρεται στην παράγραφο 2 παραδίδονται στον εξαγωγέα ο οποίος υποχρεούται να τα προσκομίσει, με ανέπαφες τις σφραγίδες, κατά την επανεισαγωγή των παράγωγων προϊόντων ή των προϊόντων αντικατάστασης.

4. Όταν απαιτείται ανάλυση της οποίας τα αποτελέσματα θα γνωστοποιηθούν με τη θεώρηση του εντύπου INF-2 από το τελωνείο, το έγγραφο που περιέχει το αποτέλεσμα της ανάλυσης παραδίδεται στον εξαγωγέα μέσα σε δεόντως σφραγισμένο φάκελο.

Άρθρο 5

1. Ο εισαγωγέας παραγωγών προϊόντων ή προϊόντων αντικατάστασης προσκομίζει το πρώτυπο του δελτίου πληροφοριών INF-2 καθώς και, κατά περίπτωση, τα μέσα εξακρίβωσης της ταυτότητας που αναφέρονται στο άρθρο 4 παράγραφοι 3 και 4, στην τελωνειακή αρχή του κράτους μέλους επανεισαγωγής, κατά την κατάθεση της διασάφησης σε ελεύθερη κυκλοφορία.

2. Όταν τα παράγωγα προϊόντα ή τα προϊόντα αντικατάστασης τίθενται σε ελεύθερη κυκλοφορία με μια μόνο αποστολή ή όταν προβλέπεται ότι θα τεθούν σε ελεύθερη κυκλοφορία με διάφορες αποστολές στο ίδιο τελωνείο, το τελωνείο αυτό σημειώνει στο πρωτότυπο του δελτίου INF-2 τις ποσότητες εμπορευμάτων προσωρινής εξαγωγής που αντιστοιχούν στις ποσότητες παράγωγων προϊόντων ή προϊόντων αντικατάστασης που τέθηκαν σε ελεύθερη κυκλοφορία. Το δελτίο INF-2, αφού εξοφληθεί τελείως, επισυνάπτεται στην αντίστοιχη διασάφηση. Σε περίπτωση μη εξόφλησης, επιστρέφεται στον διασαφηστή και συμπληρώνεται κατάλληλα η θέση 44 των εντύπων ΙΜ που προβλέπεται στο άρθρο 3 του κανονισμού (ΕΟΚ) αριθ. 1900/85 του Συμβουλίου της 8ης Ιουλίου 1985 για την καθιέρωση κοινοτικών εντύπων διασάφησης εξαγωγής και εισαγωγής (1)·

3. Όταν τα παράγωγα προϊόντα ή τα προϊόντα αντικατάστασης τίθενται σε ελεύθερη κυκλοφορία με διάφορες αποστολές σε διάφορα τελωνεία, χωρίς να έχει εφαρμοσθεί το άρθρο 3 παράγραφος 2, μετά από αίτηση του διασαφηστή το τελωνείο στο οποίο κατατέθηκε η πρώτη διασάφηση για ελεύθερη κυκλοφορία εκδίδει, σε αντικατάσταση του αρχικού δελτίου INF-2, δελτία INF -2 συνταγμένα ανάλογα με τις ποσότητες εμπορευμάτων προσωρινής εξαγωγής που δεν έχουν ακόμα τεθεί σε ελεύθερη κυκλοφορία. Σ' αυτό ή σ' αυτά τα δελτία αντικατάστασης καταλογίζονται στις ποσότητες που αναφέρονται στο αρχικό δελτίο INF-2 το οποίο, αφού εξοφληθεί τελείως με τα στοιχεία αυτά, προσαρτάται στη διασάφηση για ελεύθερη κυκλοφορία. Κάθε δελτίο αντικατάστασης που έχει εξοφληθεί πλήρως επισυνάπτεται στη διασάφηση για τη θέση σε ελεύθερη κυκλοφορία στην οποία αναφέρεται.

Άρθρο 6

Σε περίπτωση κλοπής, απώλειας ή καταστροφής του δελτίου INF -2, ο κάτοχος της έγκρισης του καθεστώτος τελειοποίησης προς επανεισαγωγή μπορεί να ζητήσει ένα αντίγραφο από το τελωνείο που το έχει θεωρήσει. Το τελωνείο κάνει δεκτή την αίτηση αυτή υπό τον όρο ότι έχει αποδειχθεί ότι τα εμπορεύματα προσωρινής εξαγωγής για τα οποία ζητήθηκε το αντίγραφο δεν έχουν ακόμη επανεισαχθεί.

Το αντίγραφο που εκδίδεται με αυτόν τον τρόπο πρέπει να φέρει μία από τις ακόλουθες μνείες:

«DUPLICADO», «DUPLIKAT», «DUPLIKAT», «ΑΝΤΙΓΡΑΦΟ», «DUPLICATE» , «DUPLICATA», «DUPLICATO», «DUPLIKAAT», «SEGUNDA VIA».

Άρθρο 7

Είναι δυνατόν επίσης να χρησιμοποιούνται απλουστευμένες διαδικασίες πληροφοριών και ελέγχου για ρεύματα συγκεκριμένων τριγωνικών συναλλαγών.

Τα ενδιαφερόμενα κράτη μέλη ανακοινώνουν προηγουμένως στην Επιτροπή το σχέδιο των προβλεπόμενων διαδικασιών για τις συγκεκριμένες συναλλαγές.

Η Επιτροπή ενημερώνει σχετικά τα υπόλοιπα κράτη μέλη. Οι απλουστευμένες διαδικασίες που ανακοινώνονται στην Επιτροπή μπορούν να τεθούν σε εφαρμογή, εκτός εάν η Επιτροπή γνωστοποιήσει στα ενδιαφερόμενα κράτη μέλη, εντός προθεσμίας δύο μηνών από την ημερομηνία παραλαβής του σχεδίου, ότι υπάρχουν αντιρρήσεις για την εφαρμογή του.

Άρθρο 8

1. Στα πλαίσια των τριγωνικών συναλλαγών μεταξύ δύο κρατών μελών και εφόσον οι συναλλαγές μεταξύ αυτών των κρατών μελών συνεπάγονται:

α) την είσπραξη δασμών, φόρων ισοδυνάμου αποτελέσματος ή επιβαρύνσεων, που έχουν θεσπιστεί στα πλαίσια της κοινής γεωργικής πολιτικής ή των ειδικών καθεστώτων που εφαρμόζονται σε ορισμένα εμπορεύματα που προκύπτουν από τη μεταποίηση γεωργικών προϊόντων ή που προβλέπονται, ενδεχομένως, σε μια πράξη προσχώρησης,

ή

β) την χορήγηση των τη που έχουν θεσπιστεί στα πλαίσια της κοινής γεωργικής πολιτικής ή των ειδικών καθεστώτων που εφαρμόζονται σε ορισμένα εμπορεύματα που προκύπτουν από τη μεταποίηση γεωργικών προϊόντων ή που προβλέπονται, ενδεχομένως, από μια πράξη προσχώρησης,

αυτοί οι δασμοί, φορολογικές επιβαρύνσεις ισοδυνάμου αποτελέσματος ή ποσά, εκτός από τα νομισματικά εξισωτικά ποσά, εισπράττονται ή χορηγούνται με τους ίδιους όρους που θα ίσχυαν αν τα εμπορεύματα προσωρινής εξαγωγής είχαν τεθεί σε κατανάλωση στο κράτος μέλος εξαγωγής πριν από την υπαγωγή τους στο καθεστώς.

2. Οι δασμοί, φορολογικές επιβαρύνσεις ισοδυνάμου αποτελέσματος, οι επιβαρύνσεις ή τα ποσά που αναφέρονται στην παράγραφο 1 εφαρμόζονται στα προϊόντα προσωρινής εξαγωγής από το κράτος μέλος επανεισαγωγής κατά την εισαγωγή σ' αυτό των παράγωγων προϊόντων.

Οι δασμοί, οι φορολογικές επιβαρύνσεις ισοδυνάμου αποτελέσματος ή τα ποσά του πρώτου εδαφίου οφείλονται από εκείνον ή χορηγούνται σ' αυτόν που υποχρεούται σε καταβολή της τελωνειακής οφειλής σε περίπτωση θέσης σε ελεύθερη κυκλοφορία των παράγωγων προϊόντων.

3. Για την εφαρμογή της διαφορικής φορολόγησης σύμφωνα με το άρθρο 13 του κανονισμού (ΕΟΚ) αριθ. 2473/86, τα εμπορεύματα προσωρινής εξαγωγής θεωρούνται ως εξαχθέντα εκτός τελωνειακού εδάφους της Κοινότητας από το κράτος μέλος επανεισαγωγής.

4. Τα στοιχεία φορολόγησης που λαμβάνονται υπόψη για την εφαρμογή των παραγράφων 2 και 3 είναι εκείνα που ισχύουν την ημέρα αποδοχής της διασάφησης για θέση σε ελεύθερη κυκλοφορία των παράγωγων προϊόντων ή προϊόντων αντικατάστασης.

5. Το ποσό που προκύπτει από τη διαφορική φορολόγηση υπολογιζόμενη σύμφωνα με την παράγραφο 3 αυξάνεται ή μειώνεται κατά το ποσό που έπρεπε να πληρωθεί ή επιστραφεί από το κράτος μέλος εξαγωγής σε περίπτωση απευθείας αποστολής των εμπορευμάτων προσωρινής εξαγωγής προς το κράτος μέλος επανεισαγωγής.

Η ενδεχόμενη αυτή διόρθωση δεν λαμβάνει υπόψη τα ΝΕΠ ή άλλα ποσά που ήδη εισπράχθηκαν κατά την προσωρινή εξαγωγή.

Τα ποσά μετατρέπονται στο νόμισμα του κράτους μέλους επανεισαγωγής βάσει της ισοτιμίας που χρησιμοποιείται για τον καθορισμό της δασμολογητέας αξίας κατά την ημερομηνία που αναγράφεται στην παράγραφο 4.

Άρθρο 9

Προκειμένου να διευκολυνθούν τα κράτη μέλη για τους υπολογισμούς που αναφέρονται στο άρθρο 8, η Επιτροπή δημοσιεύει παραδείγματα στη σειρά C της Επίσημης Εφημερίδας των Ευρωπαϊκών Κοινοτήτων.

Άρθρο 10

Η τελωνειακή αρχή του κράτους μέλους επανεισαγωγής δικαιούται να ζητήσει από το τελωνείο που θεώρησε το δελτίο INF-2 εκ των υστέρων έλεγχο της γνησιότητας του και της ακριβείας των ενδείξεων που περιέχει καθώς και των συμπληρωματικών πληροφοριών που ενδεχομένως αναφέρονται σ' αυτό.

Άρθρο 11

Το δελτίο INF-2 μπορεί να χρησιμοποιηθεί και σε περίπτωση προσωρινής εξαγωγής των εμπορευμάτων, εξαγωγής ή επανεισαγωγής των παράγωγων προϊόντων ή προϊόντων αντικατάστασης από διαφορετικά τελωνεία που βρίσκονται στο ίδιο κράτος μέλος.

Πάντως, τα κράτη μέλη μπορούν να προβλέψουν άλλες διαδικασίες.

Άρθρο 12

Το δελτίο INF-2 συνταγμένο σε έντυπο σύμφωνο με το υπόδειγμα που περιλαμβάνεται στο παράρτημα της οδηγίας 76/447/ΕΟΚ (1) μπορεί να εξακολουθήσει να θεωρείται μέχρι τις 30 Ιουνίου 1989. Στην περίπτωση αυτή, ισχύουν οι σημειώσεις σχετικά με το δελτίο INF-2 που περιέχονται στο παράρτημα του παρόντος κανονισμού.

Άρθρο 13

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 30 Ιουνίου 1988.

Για το Συμβούλιο

Ο Πρόεδρος

Ch. SCHWARZ-SCHILLING

(1) ΕΕ αριθ. L 212 της 2. 8. 1986, σ. 1.

(2) ΕΕ αριθ. L 230 της 17. 8. 1987, σ. 1.

(1) ΕΕ αριθ. L 179 της 11. 7. 1985, σ. 4.

(1) ΕΕ αριθ. L 121 της 8. 5. 1976, σ. 52.